**Püsiasustusega väikesaarte seaduse muutmise seaduse eelnõu**

**seletuskiri**

**1. Sissejuhatus**

Püsiasustusega väikesaarte seadus on kehtinud juba 21 aastat, luues  eeldusi ja erisusi eluks Eesti looduse ning kultuuri pärlitel - väikesaartel.  Vastav seadus on aidanud   taastada mitmeid II Maailmasõjas purunenud kogukondi Eesti territoriaalvete saartel, kust okupatsioonivõimud inimasustuse likvideerisid.  Tänases geopoliitilises olukorras on tähtis, et väikesaared kui meie merepiiri eelpostid oleksid mehitatud ning tagaksid sõja korral  saartel asuvate navigatsioonimärkide toimimise.  Neid saari, kus aastaringselt elab tegelikult vähem kui viis inimest on mitmeid ja kindlasti tuleb neid saari pärast käesoleva seadusemuudatuse jõustumist juurde.  Tuleb tunnistada, et alla viie elanikuga saarte välja jätmine püsiasustusega väikesaarte seaduse eelnõust 2017. aastal tehtud muudatusega tekitas  ebavõrdse kohtlemise nende inimeste suhtes, kelle jaoks väiksesaarte elanike elu kergendav seadus enam ei kehtinud.

Käesolev  seadusemuudatus välistab ahvatluse fiktiivseks sissekirjutuseks väikesaarele, mis oleks riigi suhtes õiglane ja mida inimesed ei sooviks teha.

Teine oluline  muudatus lähtub ühisest murest, kus saartele on end „püsielanikuks" vormistanud  rohkem inimesi kui seal aastaringselt elab.  Seetõttu on väga sageli raske kutsuda kokku püsielanike otsustusvõimelist üldkogu, kuna selleks peavad kohale tulema vähemalt pooled rahvastikuregistris registreeritud „püsielanikud". Käesolev seadusemuudatus annab saarevanemale õiguse nõutava kvoorumi puudumisel kokku kutsuda sama päevakorraga uue koosoleku mitte varem kui seitsme päeva pärast. Kordusistungil pole enam 50% osalusega kvoorumi nõuet ning otsuseid langetavad peamiselt need püsielanikud, kes on  huvitatud oma elukeskkonnast,  - väikesaare  loodus- ja kultuuriväärtuste kestmisest.

Eelnõu vastuvõtmiseks Riigikogus on vajalik poolthäälte enamus.

**2. Seaduse eesmärk**

Seaduse eesmärk on anda ka vähemalt ühe püsielanikuga väikesaarele püsiasustusega väikesaare staatus. Lisaks aitab tagada eelnõu vastuvõtmine selle, et väikesaarte üldkogu oleks võimalik alati mõistliku aja jooksul kokku kutsuda ja see oleks otsustusvõimeline.

**3. Eelnõu sisu ja võrdlev analüüs**

**Eelnõu §-ga 1** muudetakse püsiasustusega väikesaarte seadust

**Eelnõu § 1 punkti 1** muudatusega antakse püsiasustusega väikesaare staatus väikesaarele, kus elabvähemalt üks püsielaniku staatusega isik.

**Eelnõu § 1 punkti 2** muudatuse kohaselt saab edaspidi väikesaarte nimistusse kanda väikesaare, millel elas eelneval kalendriaastal rahvastikuregistri andmetel püsivalt vähemalt üks isik.

**Eelnõu § 1 punkti 3** muudatusega tagatakse, et üldkogu oleks võimalik alati mõistliku aja jooksul kokku kutsuda ja see oleks otsustusvõimeline.

**Eelnõu §-ga 2** sätestatakse seaduse jõustumine. Seadus jõustub 2026.aasta 1.jaanuaril.

**4. Eelnõu terminoloogia**

Eelnõu ei sisalda uusi, vähetuntud ega võõrkeelseid termineid.

**5. Eelnõu vastavus Euroopa Liidu õigusele**

Eelnõu ei ole vastuolus Euroopa Liidu õigusega.

**6. Seaduse mõjud**

Käesoleva eelnõu muudatused tagavad parema kohalolu Eesti merepiiril läbi saartel elavate püsielanike. Samuti aitab tagada selle, et saartel alaliselt elavad püsielanikud tunneksid ennast otsustusprotsessides rohkem kaasatuna.

**7. Seaduse rakendamisega seotud eeldatavad kulud**

Käesolev seadusmuudatus ei too kaasa täiendavaid kulusid riigieelarvele, kuid järgib põhiseaduslikku võrdse kohtlemise printsiipi ning aitab kaasa inimesi ootavate väikesaarte taasasustamisele.

**8. Rakendusaktid**

Eelnõu rakendamiseks ei ole kavandatud rakendusakte.

**9. Seaduse jõustumine**

Seadus jõustub 2026. aasta 1. jaanuaril

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Algatavad

Kalev Stoicescu, Madis Kallas, Marek Reinaas, Tanel Tein, Lauri Hussar, Toomas Uibo, Peeter Tali, Annely Akkermann, Tiit Maran